KIRJALLINEN KYSYMYS E-2524/03 esittäjä(t): Maurizio Turco (NI) komissiolle. Uskonnonvapauden loukkaaminen Italiassa.



Virallinen lehti nro 051 E , 26/02/2004 s. 0255 - 0256



KIRJALLINEN KYSYMYS E-2524/03 esittäjä(t): Maurizio Turco (NI) komissiolle (29. heinäkuuta 2003) Aihe: Uskonnonvapauden loukkaaminen Italiassa Italian tasavallan edustajainhuone hyväksyi 15. heinäkuuta lain, joka koskee kaikentyyppisissä ja -asteisissa oppilaitoksissa toimivien katolisen uskonnon opettajien oikeudellista asemaa koskevia sääntöjä. Uuden lain mukaan katolisen uskonnon opettajat ovat samassa asemassa kuin muiden aineiden opettajat, heidät otetaan palvelukseen toistaiseksi ja he voivat siirtyä opettamaan muita aineita, jos uskonnon opettajia on liikaa. Katolisen uskonnon opetuksesta kaikentyyppisissä ja -asteisissa valtion kouluissa määrätään lateraanisopimusta ja siihen liittyvää pöytäkirjaa muuttaneessa sopimuksessa, joka tuli voimaan 25. maaliskuuta 1985 annetun lain 121 nojalla, sekä opetusministerin ja Italian episkopaalisen konferenssin puheenjohtajan välisessä sopimuksessa, joka tuli voimaan 16. joulukuuta 1985 annetulla tasavallan presidentin asetuksella 751. Uudessa laissa säädetään, että opettajaksi voi päästä tietyt kokeet suoritettuaan. Pätevyyden saamiseksi henkilöllä on oltava muun muassa hiippakunnan piispan todistus, johon viitataan lisäpöytäkirjan 5 a kohdassa ja 1 artiklan 1 kohdassa. Palvelukseen ottamisesta toistaiseksi voimassa olevalla työsopimuksella päättää aluejohtaja yhdessä piispan kanssa. Uskonnon opettajia on Italiassa parikymmentä tuhatta, mutta tämän lain myötä heistä noin 14 000:sta tulee opettajia, joilla on toistaiseksi voimassa olevat työsopimukset, vaikka he opettavat vapaaehtoista ainetta ja vaikka heidän pätevyytensä perustuu pelkästään piispan antamiin harkinnanvaraisiin todistuksiin, joita ei anneta Italian valtion lakien vaan erään muun valtion lakien perusteella. Jos hiippakunnan viranomaiset peruvat katolisen uskonnon opettajan todistuksen, hänestä tulee automaattisesti jonkin muun aineen opettaja, toistaiseksi voimassa olevalla työsopimuksella, riippumatta muiden opettajien pätevyydestä ja oikeuksista. Voisiko komissio kertoa, ovatko kaikentyyppisissä ja -asteisissa oppilaitoksissa toimivien katolisen uskonnon opettajien oikeudellista asemaa koskevat säännöt ja niiden perustana oleva lateraanisopimus kansainvälisesti määritellyn ja tunnustetun uskonnonvapauden periaatteen mukaisia? katsooko se, että tällainen järjestely noudattaa direktiiviä 2000/78/EY(1), jossa kielletään työssä syrjiminen uskontoon tai vakaumukseen, vammaisuuteen, ikään tai sukupuoliseen suuntautumiseen liittyvän ominaisuuden perusteella? (1) EYVL L 303, 2.12.2000, s. 16. Anna Diamantopouloun komission puolesta antama vastaus (12. syyskuuta 2003) Arvoisa parlamentin jäsen kysyy, ovatko katolisten uskonnonopettajien laillista asemaa koskeva Italian laki ja sen perustana oleva lateraanisopimus sopusoinnussa uskonnonvapauden periaatteen kanssa ja ovatko hänen kuvaamansa järjestelyt sopusoinnussa yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetun neuvoston direktiivin 2000/78/EY kanssa. Komissio palauttaa mieliin, että EY:n perustamissopimuksen 149 artiklassa määrätään, että yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta. Siksi komissio katsoo, että kunhan muita yhteisön lainsäädännön näkökohtia noudatetaan, opettajien nimitysjärjestelyt kuuluvat jäsenvaltioiden vastuualueeseen. Näin ollen parlamentin jäsenen esittämää kysymystä uskonnonvapauden kunnioittamisesta on tarkasteltava kansallisella tasolla. Neuvoston direktiivin 2000/78/EY suhteen komissio ei käytettävissään olevien tietojen perusteella näe välitöntä ristiriitaa järjestelyissä, joilla pyritään suojelemaan niiden opettajien työpaikkaa, joilta hiippakunta on peruuttanut oikeuden katoliseen uskonnonopetukseen.